**PREDKLADACIA SPRÁVA**

Ministerstvo zdravotníctva Slovenskej republiky predkladá návrh zákona o psychologickej činnosti a psychoterapeutickej činnosti a o zmene a doplnení niektorých zákonov (ďalej len „návrh zákona“) v rámci plnenia úlohy č. 19 z Plánu legislatívnych úloh vlády Slovenskej republiky na rok 2022, ktorá bola schválená uznesením vlády Slovenskej republiky č. 15 zo dňa 12. januára 2022 a v rámci realizácie Programového vyhlásenia vlády Slovenskej republiky na roky 2023 – 2027, na základe ktorého bude vláda Slovenskej republiky navrhovať riešenia na zvýšenie dostupnosti služieb v oblasti duševného zdravia, integrovaný a nadrezortný prístup, prevenciu duševných porúch a podporu duševného blahobytu.

Návrh zákona je súčasťou reformy starostlivosti o duševné zdravie, ku ktorej sa Slovenská republika zaviazala v Komponente 12: Humánna, moderná a dostupná starostlivosť o duševné zdravie, Reforma 1: Koordinovaná medzirezortná spolupráca a regulácia, Plánu obnovy a odolnosti s cieľom prijať právnu úpravu o psychologickej činnosti a psychoterapii, v rámci ktorej sa zriadi komora združujúca osoby vykonávajúce psychologickú a psychoterapeutickú činnosť.

Cieľom návrhu zákona je prispieť k zvýšeniu dostupnosti kvalitnej psychologickej a psychoterapeutickej starostlivosti a odborných činností v starostlivosti o duševné zdravie v podmienkach Slovenskej republiky a napĺňaniu Národného programu duševného zdravia a Akčného plánu Národného programu duševného zdravia na roky 2024 – 2030 schváleného vládou Slovenskej republiky uznesením č. 482/2024 zo dňa 21. augusta 2024.

Prijatím návrhu zákona sa pomocou mechanizmov uvedených v návrhu zákona a prostredníctvom komory s nadrezortnou pôsobnosťou, zvýši ochrana obyvateľov Slovenskej republiky pred neoprávneným, neodborným, neprofesionálnym výkonom v oblasti psychologickej činnosti a psychoterapeutickej činnosti.

Návrh zákona precizuje a dopĺňa reguláciu a kontrolu povolania psychológ a činnosti psychológov a psychoterapeutov (vrátane všetkých profesií oprávnených vykonávať psychoterapiu) podľa jednotných štandardov vo všetkých rezortoch a umožňuje výkon psychoterapeutickej činnosti aj mimo rezortu zdravotníctva.

Zavedenie nadrezortnej pôsobnosti Slovenskej komory psychológov má za cieľ združovať psychológov a psychoterapeutov naprieč rezortmi. Má posilniť chýbajúcu medzirezortnú spoluprácu a optimálnu reguláciu odborných činností vrátane odbornej prípravy. Ďalším cieľom je zvýšiť odbornosť a zabezpečiť reguláciu vo vzdelávaní a disciplinárny dohľad bez ohľadu na rezort, v ktorom sa tieto činnosti vykonávajú. Povinná registrácia osôb vykonávajúcich psychologickú činnosť a psychoterapeutickú činnosť zabezpečí ich presnú evidenciu, prehľad v zastúpení v jednotlivých rezortoch a plánovanie politík na ďalšie zvyšovanie dostupnosti služieb v oblasti duševného zdravia v podmienkach Slovenskej republiky.

Návrh zákona nahrádza zákon Národnej rady Slovenskej republiky č. 199/1994 Z. z. o psychologickej činnosti a Slovenskej komore psychológov v znení neskorších predpisov.

Návrh zákona v prvej časti obsahuje všeobecné ustanovenia, ktoré definujú predmet úpravy a upravujú výkon psychologického povolania a výkon psychologickej činnosti, výkon psychoterapeutickej činnosti a poskytovanie psychologickej a psychoterapeutickej činnosti.

Druhá časť definuje podmienky zápisu do registra psychológov, psychoterapeutov a poskytovateľov psychologickej činnosti a poskytovateľov psychoterapeutickej činnosti.

Tretia časť obsahuje úpravu povinností psychológa, psychoterapeuta a poskytovateľa psychologickej činnosti pri výkone psychologickej činnosti a psychoterapeutickej činnosti, povinnosti, mlčanlivosť, narábanie s osobnými údajmi, vedenie dokumentácie, spracúvanie, poskytovanie a sprístupňovanie údajov, zodpovednosť za škodu, výkon supervízie pri výkone psychologickej činnosti a psychoterapeutickej činnosti a odbornú spôsobilosť odborného garanta.

Štvrtá časť upravuje podmienky týkajúce sa ďalšieho vzdelávania, špecializačné štúdium, certifikačné štúdium a sústavné vzdelávane psychológov a psychoterapeutov.

Piata časť upravuje správu výkonu psychologickej a psychoterapeutickej činnosti a rozšírenie pôsobnosti Slovenskej komory psychológov (ďalej len „komora“) ako stavovskej organizácie, nové úlohy komory, členstvo v komore, práva a povinnosti členov komory, vnútorné predpisy, registre, ktoré komora spravuje, podmienky a zmeny v registrácii, vedenie registrov a registratúru.

Šiesta časť obsahuje úpravu druhov licencií, podmienok a procesu vydávania licencií, pozastavenie, zrušenie a zánik licencií.

Siedma časť sa venuje disciplinárnym opatreniam a disciplinárnemu konaniu a bližšie upravuje zloženie a činnosť disciplinárnej komisie komory a disciplinárne previnenia.

Ôsma časť obsahuje spoločné, prechodné a záverečné ustanovenia.

Návrh zákona sa predložil do skráteného pripomienkového konania z dôvodu hroziacich hospodárskych škôd, keďže v prípade nesplnenia stanoveného míľnika v podobe zriadenia registrovanej stavovskej organizácie psychológov vo všetkých funkčných odvetviach prevádzkujúcej digitálny register profesionálnych psychológov pracujúcich v oblasti zdravotníctva, vzdelávania, sociálnych vecí, spravodlivosti, vnútra, obrany a iných, do 30. 06. 2025, nebude naplnená Reforma 1 Komponentu 12 Plánu obnovy a odolnosti v dôsledku čoho môže Európska komisia uplatniť sankciu voči Slovenskej republike zhruba v rozmedzí od 155 mil. do viac ako 400 mil. eur.

Návrh zákona je v súlade s Európskou chartou miestnej samosprávy.

Vzhľadom na plnenie míľnikov Plánu obnovy a odolnosti sa navrhuje účinnosť od 1. júla 2025.

V súvislosti s uplatnenými pripomienkami týkajúcimi sa prílohy č. 2 návrhu zákona a potrebu sektorovej zhody na zvýšení poplatkov za registráciu a ročných poplatkov sa bude o tejto problematike samostatne ďalej rokovať. V nadväznosti na výsledok týchto rokovaní bude súčasne obdobne upravená aj príloha č. 2.

Návrh zákona bol predmetom pripomienkového konania, v rámci ktorého bolo uplatnených celkovo 393, z toho 76 bolo označených ako zásadných. Akceptované pripomienky sú v návrhu zákona zapracované; odôvodnenie neakceptovaných je uvedené vo vyhodnotení pripomienkového konania.

Návrh zákona sa na rokovanie Legislatívnej rady vlády Slovenskej republiky predkladá bez rozporu.